Polisiebeampte aan diens doodgeskietArgieffoto Foto: SAPD, Facebook ŉ 54-jarige adjudantoffisier verbonde aan die Umlazi-polisie in KwaZulu-Natal is Maandagaand glo deur ŉ gesoekte moordverdagte doodgeskiet. Maj. Thulani Zwane, provinsiale polisiewoordvoerder, het gesê die beampte, ao. Jabulani Didi en ŉ kollega het omstreeks 19:00 die gebied gepatrolleer toe hulle berigte ontvang het van ŉ moord in Umlazi uitbreiding U. “Toe die beamptes by die toneel opdaag het, is hulle meegedeel die verdagte het ŉ veiligheidswag vermoor,” het Zwane gesê. “Die beamptes het inligting oor die verdagte opgevolg en hom agternagesit in die rigting waarin hy gevlug het.” Die beamptes het naby Isipingo Primary School ŉ man gesien wat die verdagte se beskrywing pas. Die man het glo op die beampte losgebrand toe hy hulle sien. Didi is noodlottig gewond. Die verdagte het van die toneel gevlug en is steeds soek. Die verdagte het glo die veiligheidswag, Zimele Nzama (38), omstreeks 18:50 doodgeskiet. Die polisie ondersoek twee sake van moord.